Die Ramaphosa-kabinet is beskikbaar | SAUK.co.za - Nuus.info
Nhlanhla Nene word die nuwe minister van finansies, Pravin Gordhan vervang Lynne Brown, Gwede Mantashe kom in die plek van Mosebenzi Zwane en Jeff Radebe skuif na energie om David Mahlobo te vervang.
Des van Rooyen kry die trekpas en word deur Zweli Mkhize vervang.
Die Kommuniste Party moes gepaai word en Blade Nzimande is terug as minister van vervoer. Bheki Cele, wat in Oktober 2011 as kommissaris van polisie geskors is weens beweerde bedrog, is terug as minister van polisie en Zuma se eks word minister van beplanning, monitering en evaluasie. Bongani Bogo word vervang met Dipuo Letsatsi-Duba terwyl Gugile Nkwinti oorneem as water minister.
Baie van die skuiwe toon dat Ramaphosa sekere faksies in die regering wil paai.
Dhlamini wat 'n gemors van die sosiale toelaes gemaak het word behou om die ANC vroueliga te paai. David Mabuza word adjunkpresident ten spyte van menige bewerings van korrupsie teen hom.
VF Plus se leier, dr. Pieter Groenewald, reken die kabinetskommeling bevat goeie en slegte elemente, maar oorhoofs gesien is dit 'n duidelike aanduiding dat Ramaphosa deur die ANC gevange gehou word en nie werklik sy eie stempel op die regering kan afdruk soos almal dink hy doen nie.
"Alhoewel die president vanaand die onderneming gegee het dat die kabinet wel in die afsienbare toekoms verklein gaan word, het hy nou die ideale geleentheid gehad om dit te doen, en dit is jammer dat hy nie die moed of toestemming van die ANC gehad het om daadwerklik op te tree nie."
Op die keper beskou is dit duidelik dat die nuwe leier van die ANC en die regering steeds die belange van die ANC bo dié van Suid-Afrika stel, sê dr. Groenewald.